作者：陈人杰
词牌/韵律：沁园春

paragraphs: 抚剑悲歌，纵有杜康，可能解忧。
为修名不立，此身易老，古心自许，与世多尤。
平子诗中，庾生赋里，满目江山无限愁。
关情处，是闻鸡半夜，击楫中流。
澹烟衰草连秋。
听鸣鴂声声相应酬。
叹霸才重耳，泥涂在楚，雄心元德，岁月依刘。
梦落莼边，神游菊外，已分他年专一丘。
长安道，且身如王粲，时复登楼。